ANAN ส่งซิกผลงานปี 62 โตตามเป้า หลังตุนแบ็คล็อก 3.7 หมื่นลบ.-เปิด 3 โครงการ 1.25 หมื่นลบ.
ANAN ส่งซิกผลงานปี 62 โตตามเป้า หลังตุนแบ็คล็อก 3.7 หมื่นลบ.-เปิด 3 โครงการ 1.25 หมื่นลบ.
ANAN ส่งซิกผลงานปี 62 โตตามเป้า หลังตุนแบ็คล็อก 3.7 หมื่นลบ.-เปิด 3 โครงการ 1.25 หมื่นลบ.
15 พ.ค. 2562

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN กล่าวว่า ผลการดำเนินงานในไตรมาส 1/62 ของบริษัทเป็นที่น่าพอใจเป็นอย่างมาก มีกำไรสุทธิอยู่ที่ระดับ 232 ล้านบาท เพิ่มขึ้นถึง 61% จากช่วงเดียวกันของปีก่อน
โดยมาจากส่วนแบ่งกำไรจากโครงการร่วมทุน ซึ่งบริษัทได้ผลักดันรูปแบบธุรกิจแบบโครงการร่วมทุนมาอย่างต่อเนื่องกับพันธมิตรหลักของบริษัท มิตซุย ฟูโดซัง ซึ่งยังทำได้ดีทั้งในด้านยอดโอนและยอดขาย ซึ่งสูงกว่าเป้าหมายที่วางไว้ 39% และ 19% ตามลำดับ
ณ สิ้นไตรมาส 1 ปี 2562 บริษัทยังคงมียอดขายรอโอน (Backlog) ที่แข็งแกร่ง เป็นจำนวน 37,000 ล้านบาท เพื่อรองรับการเติบโตของยอดโอนในระยะ 3 ปีข้างหน้า
นอกจากนี้ บริษัทยังมีแผนเปิดตัวโครงการใหม่ในไตรมาส 2 เป็นจำนวน 3 โครงการ มูลค่าโครงการรวม 12,500 ล้านบาท ประกอบด้วย ไอดีโอ คิว พหล-สะพานควาย โครงการไฮไลท์ขนาดใหญ่ที่สุดของอนันดา มูลค่าโครงการสูงถึง 9,765 ล้านบาท ซึ่งจะมีการเปิดตัวเร็วๆ นี้ในไตรมาส 2
โดยอนันดาตั้งเป้าสร้างเสร็จเริ่มโอนได้ในปี 2564 และอีก 2 โครงการแนวราบที่จะเปิดตัวในไตรมาส 2 มีมูลค่าโครงการรวม 2,700 ล้านบาท คือ โครงการยูนิโอ ทาวน์ ประชาอุทิศ 76 และ URBANIO แจ้งวัฒนะ ซึ่งเป็นโครงการแนวราบแบรนด์ใหม่จากอนันดาที่พร้อมเปิดตัวในไตรมาสนี้เช่นกัน
สำหรับแผนธุรกิจทั้งหมดของบริษัทนั้นสนับสนุนการเติบโตอย่างต่อเนื่อง และเน้นย้ำการเป็นผู้นำในตลาดคอนโดมิเนียมติดรถไฟฟ้าในประเทศไทย บริษัทยังคงเป้าหมายทั้งปีเนื่องจากผลการดำเนินงานที่เป็นไปตามเป้าหมาย
นายชานนท์ กล่าวเพิ่มว่า บริษัทยังคงรักษาวินัยทางการเงินไว้อย่างเข้มงวด โดยจะรักษาอัตราส่วนหนี้สินที่มีภาระดอกเบี้ยสุทธิต่อทุนไว้ที่ 1 เท่า เป็นเป้าหมายระยะยาว โดยมั่นใจว่าการเติบโตของบริษัทจะไม่เพิ่มความเสี่ยงซึ่งมีผลกระทบต่อความมั่นคงของบริษัทในระยะยาว